Egyetemes Tervezés Információs és Kutatóközpont és a Budapesti Műszaki és Gazdaságtudományi Egyetem, Ergonómia és Pszichológia Tanszék összefogása az akadálymentesség jegyében.

2013. szeptember 30-án az Mozgássérültek Budapesti Egyesülete (MBE) által létrehozott ETIKK képviseletében Tóth Zoltán nevű kollegánk részt vett a Budapesti Műszaki és Gazdaságtudományi Egyetem, Ergonómia és Pszichológia Tanszék hallgatóinak egy fontos közlekedési csomópont helyszíni bejárásán.

A találkozó lényege az volt, hogy a napjainkban tervezőknek és desinereknek tanuló diákok vagy későbbiekben a tervezők hogyan tudják az egyetemes tervezés alapelveit figyelembe véve úgy megtervezni a környezetünket, tárgyainkat, berendezéseinket, esetleg a közlekedéshez kapcsolódó segédeszközöket, hogy az minden sérült ember számára egyenlő eséllyel hozzáférhető, maradéktalanul használható legyen.

15 fő hallgató és jómagam körbejártuk a Móricz Zsigmond körteret átnézni együttes erővel, hogy a 4-es metró miatti felújítás alatt mennyire figyeltek az akadálymentesség betartására és a további lépésekben is figyelnek-e ezek megvalósítására.

2 kerekesszék segítségével megvizsgáltuk a járda és az úttest közti, továbbá a téren található szintkülönbségeket, a zebrán való áthaladás veszélyeit, akadályait, a megállókban való könnyed áthaladást tolókocsival, illetve a mostanában divatosnak ható, de annál kevésbé kényelmes közlekedést biztosító macskakőre hasonlító térköveket.

A téren található állapotok szerencsére nem katasztrofálisak, de sokat kell még fejlődnünk a nyugati szint eléréséhez. Találkoztunk esetenként 30 cm magasságú járdaszigettel, amiről kerekesszékkel lehetetlen a lejutás és 200 m megtétele után sem találtunk megfelelő átkelési lehetőséget. Van jó pár hiányosság, pl. nem lehet tudni, hogy milyen busz honnan és hova tart.

Összességében hasznos volt a találkozó, hisz a jövőnket tervező fiatal titánok láthatták teljesen más szemszögből nézve azokat a problémákat, amit két lábon járva egészséges emberként nem lehet érzékelni!

Köszönjük az együttműködést Jókai Erika egyetemei tanársegédnek.